將遊西池偶書
作者：李處權
朝代：宋

paragraphs: 去年客中愁，忽忽意未伸。
歸來媚兒曹，行樂猶及辰。
融怡帝鄉日，浩蕩天街春。
物色豈不好，所思難重陳。
婉孌有能事，朱絃妙通神。
從容蘭臭言，事事皆可人。
關河一乖隔，夢想清洛濵。
況乃行止間，愧負匏瓜身。
情隨節物改，事逐風景新。
躊躇不自釋，淥酒徒芳辛。
明朝更牽强，接踵肥馬塵。
凌波固可慕，解佩良無因。
青翼不復來，悵望瑶池津。